Südwestrundfunk

De Siedweschdrundfung (korz SWR, daitsch Südwestrundfunk) is die zwäddgreeschd Rundfungooschdald vunde ARD un zuschdännisch fär Bade-Wirddebärsch unn Rhoilond-Palz.

 Gschichd 
Die Voalaifa vum SWR sin de SDR un de SWF gwesd. De SWF is noom Griesch fär di fronzeesisch Bsadzungszoon gegrind worn un hod desdewesche newwa RPl aach noch Wirrdebärsch-Hohezollan un Bade abgedegd; de SDR waa fär Wirrdeberg-Baade inde amerikanisch Bsadzungszon zuschdännisch.  1952 sin die Länna geje de Wille vun de BvelgarungIm Lond Bade (aischndlisch Siedbade) waa die Mehrhaid degeje, när 38 % waan defia, in Nordbade waan 57% defia, des wäa in gonz Bade ä Meahaid vun 52% gesche de „Siedwesdschdaad“ un fär än sebarades Baade gwäsd. S'hod desdewesche aach noch sadd Grumbl gäwwe. 1956 hod donn es Bundesvafassungsgrischd ä naii Abschdimmung gfoddad, awwa die CDU-Regierung hod des 14 Joa long ignoriad un ärschd 1970 – 18 Joa noo de Zammelejung, wie eh nix mea ohne Schade zu ännan waa – die Abschimmung mache geloßd. zammeglehd worrn, awwa am Rundfung hod känna was geännad. Ärschd zum 1.1. 1998 hän die zwää Länna Bade-Wirrdebersch un Rhoilond-Palz pär Schdaadsvadraach de SWR als gmainsame Rundfungooschdald gegrind, die hod donn am 30. 8. 98 dän Sendebedrieb vun SWF un SDR iwwanumme un is am 1.10 98 aach de Reschdsnoofolscha vun dänne woorn. 

Awwa des waa „ä schweri Gebuad“, wie mär inde Palz seehd: said de 70a hod mär vasuchd, äbbes zu duun, awwa nix ziuschdanne gebrung. Ääm waa ä Drailännaooschdald (mim SR) zu grooß, onnan wollde gaa de SWF uffleese zugunschde vunärrem iwwagrooße SR, und dodezwische gabs noch „än gonze Schdiffl voll“ vun onnan Voaschlääch. De Lothar Späth hod dann 88 ä nai Inidziadiev geschdaad ohne de SR. Des hod zwaa noch ned gelong, awwa schunämol ä gmainsomes Kulduaprogramm „S2“ gebrung un „S4“ als gmainsomes värdes Radioprogramm fär Bade-Wirddebärsch. 1996 noo de Wahle hän die Indendande un Minischdapräsidende (Peter Voß, Hermann Fünfgeld, Erwin Teufel, Kurt Beck) als noomol oogfonge un 97 dän Vadrooch fäddisch griehd.

Said 98 gäbds dodemid zwää Landessenda in Määnz un Schduagadd. 

 Vawaldung 
Sidz vun Indendanz un Vawaldungsdiregzion ist Schduagadd, die Fäanseh- und Radidiregzion sin in Bade-Bade. Unnam Indendand gäbds siwwe Diregdoore:
Jan Büttner: Vawaldung (Schduagadd) 
Bernhard Nellessen: Fernsehen (Bade-Bade) 
Gerold Hug: Hörfunk (Bade-Bade) 
Ingrid Felgenträger: Landessender Baden-Württemberg (Schduagadd) 
Simone Sanftenberg: Landessender Rheinland-Pfalz (Määnz) 
Hermann Eicher: Justitiariat (Määnz) 
Bertram Bittel: Technik und Produktion (Bade-Bade) 

Kondrolliad wärrn soll des vum Rundfungrad, dän wo die Landesregierung bschdimme duud.

 Organisadzion 
In Bade-Bade, Määnz un Schduagadd gäbds „Funghaisa“, außadäm „Regionalschdudios“ in Fraibursch, Hailbronn, Kallsruh, Monnem, Tibingen, Ulm, Lautre, Kowwlenz und Tria.  Un donn sin da noch die „Regionalbiros“ Friedrischshafe, Lörrach, Offenbursch, Villinge-Schwenninge, Bad Naijenaah-Aahwaila, Bedzdoaf, Idar-Owwaschdää, Landach, Woms, Drawe-Draabach, Gerolschdää und Ludwichshafe. 

  SWR4 Rhoiland-Palz 
De SWR Rhoiland-Palz hod in soim vädde Programm schdindlisch Nachrichde un vun Mondachs um 06:30 Uua bis Samschdach um halba zwölfe alle-Uua-un-draißisch Regionalnachrichde fär Dria, Kowwlenz, Määnz, Lautre un „Ludwichshafe un die Palz“ – ob se määne, ian Heera wißde ned, daß Ludwichshafe zua Palz ghead, orra ob se des selwad ned wisse, varoode die Laid vum SWR ned. Des Programm laafd vun 05:57 Uua mim "Woad zum Daach" bis koaz noo Middanachd, donn kummd vun SR die ARD-"Hidnachd". SWR4 is es greeßde daitschbroochisch Radio-Programm mid faschd ausschließlisch daitsche Lieda. Dodebai wärd voa allem de "Schlachanoochwugs" gfäddad, alladings mid änärrem daidlisch schdrängere Bligg uf Qualidääd als wie zB. baim SWF inde 70a Joa. 

Inde Noochrischde un inde gonze "Berischdärschdaddung" is alsemol daidlisch zu heere, daß des vunare effndlischreschdlische Ooschdald kummd: mer is hald doch noch ziemlisch owwrischkaidsheerisch, "Schbroochreschlunge" wärn uubseje iwwanumme.

Mid "Musig, Schbrooch un Woi" (gschriwwe ""Mussik, Sprooch un Wein"") hodde SWR ä Vaooschdaldungsraih kreïad, die wo die Pleesch vum unsane vaschiedne Muddaschbrooche bedraiwe duud. Do kumme Liedamacha un Schrifdschdella aus alle Låndesdääle.

 Quelle, Oomärgunge un Äänzlnoowääs 

Homepage un Haubdquell

Kategorie:Kuldur
Kategorie:Kommunikazion